<classify> VIONGOZI wanne wa Chadema wametoa utetezi wao jana katika Mahakama ya Hakimu Mkazi Kisutu, Dar es Salaam kuhusu mashitaka ya uchochezi yanayowakabili.Mbunge wa Kawe Halima Mdee, Mbunge wa Tarime Vijijini, John Heche, Katibu wa Chadema, Dk Vincent Mashinji na Mbunge wa Bunda, Ester Bulaya walitoa utetezi wao jana mbele ya Hakimu Mkazi Mkuu, Thomas Simba.Akijibu maswali ya Wakili wa Serikali Mkuu, Upendo Makondo, Mdee alidai Sheria ya Uchaguzi ndiyo iliyosimamia uchaguzi mdogo wa Jimbo la Kinondoni na kwamba alipata nafasi ya kuhutubia katika mkutano wa kufunga kampeni Februari 16 mwaka jana katika viwanja vya Buibui.Alidai hakumbuki wapi alitamka maneno Kama mbwai na iwe mbwai na kwamba aliondoka katika mkutano huo wakati Mwenyekiti wa chama hicho, Freeman Mbowe akitoa hotuba yake. Alidai yeye aliondoka katika eneo la mkutano saa 11 jioni akiwa na Mbunge wa Bunda, Ester Bulaya wakielekea Mbweni. Pia alidai alikamatwa na maofisa wa polisi saa 9 alfajiri Uwanja wa Kimataifa wa Julius Nyerere, akitokea Afrika Kusini kwa matibabu.Kwa upande wa Dk Mashinji , alidai kuwa Mkurugenzi wa Manispaa ya Kinondoni ndiye alikuwa Msimamizi wa uchaguzi wa Jimbo hilo na kwamba hakuelekeza mawakala wa vyama vya siasa, wakafuate nakala za viapo na barua za utambulisho kwa maandamano. Akihojiwa na Wakili wa Serikali, Jackline Nyantori, alidai mkurugenzi huyo hakutoa maelekezo kwamba mawakala wakafuate nyaraka hizo kwa mkurugenzi, bali watapewa na wawakilishi wao.Alidai hiyo ni kwa mujibu wa majibu ya barua aliyokiandikia chama hicho, ikihusisha makubaliano yaliyofikiwa na vyama vyote vilivyoshiriki uchaguzi mdogo wa jimbo hilo. Heche alimtaja Rais John Magufuli kwamba aliwahi kueleza umma, kuwa kuna wizi unaoendelea kufanyika serikalini na ndio maana anatumbua majipu.Pia alidai kwenye mkutano wa kampeni, alizungumzia kuondoa wizi unaofanyika katika taasisi mbalimbali za serikali na hayo yalithibitishwa na ripoti zilizopelekwa Bungeni. Washitakiwa wengine katika kesi hiyo ni Mbowe, Mbunge wa Iringa Mjini, Peter Msigwa, Naibu Katibu Mkuu Zanzibar, Salum Mwalimu, Mbunge wa Kibamba, John Mnyika na Mbunge wa Tarime Mjini, Ester Matiko.Washitakiwa wanakabiliwa na mashitaka 13 likiwemo la kula njama, ambapo wote wanadaiwa kuwa Februari Mosi na 16, mwaka jana, Dar es Salaam walikuĺa njama ya kutenda kosa la kufanya mkusanyiko usio halali na kukiuka tamko kutawanyika.  <topic>: KITAIFA 